Hollywood: Wat het regtig by Astroworld gebeur en wie is Travis Scott?Travis Scott. (Foto: Facebook) **Waarskuwing: Sommige van die video’s in die berig bevat kru taal en beelde wat ontstellend kan wees. Op Vrydag 5 November vanjaar het ŉ reusetragedie hom by die Astroworld-musiekfees in die VSA afgespeel toe tien mense gesterf het in ŉ stormloop tydens ŉ konsert deur die kletsrymer Travis Scott in sy tuisdorp van Houston, Texas. Kort ná 21:30 het die 50 000 konsertgangers begin vorentoe druk na die verhoog toe, terwyl owerhede en sekuriteitswagte luidens talle internasionale berigte slegs toegekyk het hoe dinge in die gehoor handuit ruk. Altesaam 25 mense is gehospitaliseer terwyl agt mense reeds op 5 November dood verklaar is. Nog ŉ persoon het later in die hospitaal gesterf nadat sy breindood verklaar is. ŉ Tiende persoon, die negejarige Ezra Blount, het op 14 November aan sy beserings beswyk. Dit blyk dat die meerderheid van die oorledenes doodgetrap is. Talle vrae het intussen ontstaan oor hoe dié tragedie verhoed kon word en wat presies by dié konsert verkeerd geloop het. Sam Peña, brandweerhoof van Houston, spreek die media toe op ‘n konferensie ná die Astroworld-tragedie. (Foto: Alex Bierens de Haan/GETTY IMAGES NORTH AMERICA/Getty Images via AFP) “Die gehoor het om een of ander rede vorentoe begin druk na die verhoog toe, wat veroorsaak het dat mense aan die voorkant vasgedruk is en hulle kon nie uit dié situasie ontsnap nie,” het Sam Peña, brandweerhoof van Houston, aan CNN gesê. Madeline Eskins, ŉ verpleegster wat ook die fees bygewoon het, het gesê die situasie het vererger namate dit tyd geword het vir Scott om op die verhoog te verskyn. Sy en haar kêrel het omstreeks 18:30 by die verhoog aangekom. Sowat 30 minute voordat Scott die verhoog betree het, het die gehoor al hoe groter begin raak. “Skielik het mense agtertoe en vorentoe teen mekaar begin druk. Soos wat die tyd nader gekom het [vir Scott se optrede], het dit vererger. Ek het heeltyd drukking teen my bors gehad. Toe Scott met sy eerste liedjie begin, het ek na my kêrel gekyk en gesê: ‘Ons moet hier uit kom’.” Volgens Alexis Guavin, nog ŉ konsertganger, het “die hel losgebars” toe Scott se vertoning begin het. “Dit het gevoel asof al 50 000 mense skielik vorentoe begin hardloop het, wat almal saamgedruk en bitter min lug beskikbaar gelaat het. Gelukkig vir my is ek amper ses voet lank; so ek kon my kop lig en sodoende asem kry, maar die ander was ongelukkig nie so gelukkig nie.” Talle konsertgangers het ook agterna gesê daar was geen manier om uit die gehoor te ontsnap toe dinge begin skeefloop nie. Eskins onthou dat sy en haar kêrel nie die gebied vinnig kon verlaat nie. Hannah Longoria bring hulde aan die tien slagoffers van die Astroworld-tragedie in Houston, Texas. (Foto: Thomas Shea/AFP) “Ek onthou ek het opgekyk, flou geraak en daarna het ek my bewussyn oor en oor herwin en weer verloor. Ek kon niks sien nie, maar ek kon voel wat gebeur. Iemand het my oor ŉ draad getrek en toe verloor ek weer my bewussyn.” Volgens Associated Press (AP) het sommige konsertgangers gesê die versperrings wat naby die verhoog opgerig is, wat veronderstel was om twee verskillende soort kaartjiehouers te verdeel, het konsertgangers verhoed om te ontsnap. Billy Nasser, wat ook die konsert bygewoon het, sê daar was ŉ gebied naby een van die verhoogversperrings wat soos ŉ gangkas gevorm was. Volgens Nasser is mense gevolglik in dié kas gegooi en die deur is toegemaak. Joshua Robinson, nog ŉ feesganger, het aan AP gesê die versperrings het ŉ spasie geskep wat “net te klein en kompak was” vir al die mense daar. Owerhede voer egter aan dat die venue aan die kriteria vir veilige in- en uitgang voldoen het en Peña sê dié venue sou 200 000 mense kon hanteer volgens die stad se brandregulasies. Daar was ook glo sowat 528 polisiebeamptes en altesaam 755 private sekuriteitsbeamptes teenwoordig. ASTROWORLD FESTIVAL: The gates don't open until 1 p.m. to get into trvisXX astroworldfest, and he won't take the stage for hours, but that hasn't stopped this massive crowd from lining up early to get their merchandise. https://t.co/Pmtqgf1mam pic.twitter.com/0ryZdb3CWb — Tomthunkit™ (@TomthunkitsMind) December 13, 2021 Die amptelike sekuriteitspersoneel het ook gesê alle voorsorgmaatreëls is getref. “Dit is duidelik dat die beserings nie gebeur het weens die feit dat mense nie die venue kon verlaat nie, aangesien die venue binne die bestek van ŉ uur ontruim is nadat die geleentheid gestop is. Ons ondersoek wat die stormloop veroorsaak het.” Sommige video’s wys hoe iemand teen ŉ platform opklim waar ŉ kameraoperateur besig was om die geleentheid te verfilm aangesien dit regstreeks op Apple Music uitgesaai is. Dié persoon pleit vir die vertoning om gestop te word en skree dat mense besig is om dood te gaan. In ander video’s kan gehoor word hoe dié pleidooie geïgnoreer word en dat aan die konsertganger gesê word om “te kalmeer”, volgens die New York Times. Punks are keeping security from reaching injured and unconscious peeps #Ambulance #ASTROWORLDFest #AstroWorld pic.twitter.com/3EbP3ZLlvv — Redneck Azn (@LMFireSystems1) November 6, 2021 “Mense kon nie asem kry nie en het links en regs flou geval,” het Raul Marquez, ŉ konsertganger, vroeër aan AFP gesê. Hy sê baie mense het gedrink en dwelms tydens die konsert gebruik. “Sommige mense het nie omgegee nie en dié wat op die vloer gelê het, vertrap of hulle bloot geïgnoreer. Dit was intens.” Wie is Travis Scott en kon hy meer doen om die tragedie te verhoed? Travis Scott. (Foto: Twitter) Hoewel Scott vanuit talle oorde onder skerp kritiek deurgeloop het dat hy nie genoeg van sy kant af gedoen het om die vertoning te beëindig en die gehoor onder bedwang te bring nie, het Stephanie Rawlings-Blake, Scott se woordvoerder, aan CBS Mornings gesê die idee dat hy die konsert eiehandig kon stop, is “belaglik”. “Hulle het ŉ 59-bladsy operasionele plan gehad, en dit sê duidelik dat die enigste twee mense wat die gesag het om die konsert te stop, die uitvoerende vervaardiger en die konsertvervaardiger is. Scott was nie verantwoordelik [vir wat gebeur het] nie, maar hy wil deel wees van die oplossing,” het Rawlings-Blake gesê. Rawlings-Blake beweer Scott het nie besef die fees het in ŉ dodelike tragedie ontaard nie en het agterna ŉ partytjie by Dave & Buster’s bygewoon, waar hy probeer het om “sin te maak” van die gebeure. “Hulle het probeer besin oor wat gebeur het. Dit was ure en ure ná die konsert dat hy eers uitgevind het van die omvang van die tragedie en hoe dinge ontvou het. Hy het nog nie ophou rou saam met die slagoffers se families nie. Hy weet dat hy is wie hy is as gevolg van sy aanhangers en het ŉ diep liefde vir sy aanhangers.” AstroWorld Festival Timeline:9:00 Travis takes the stage9;30 Numerous 911 calls were made bc people were unconscious9:38 HPD declared a "mass casualty event"TRAVIS CONTINUED HIS SHOW WHILE BODIES WERE LYING DEAD IN FRONT OF HIM10:10 SHOW STOPPED pic.twitter.com/AP14S3bw0M — Tomthunkit™ (@TomthunkitsMind) December 13, 2021 Intussen word die musikant Drake ook daarvan beskuldig dat hy “chaos aangehits” het toe hy aan die laaste 15 minute van Scott se vertoning deelgeneem het – dit nadat owerhede glo reeds ŉ noodgeval aangekondig het. Duisende huldeblyke is by die venue in Houston, Texas, aangebring waar die Astroworld-tragedie hom afgespeel het. (Foto: Brandon Bell/GETTY IMAGES NORTH AMERICA/Getty Images via AFP) Rawlings-Blake het egter volgehou dat Scott deur sy eie span uitgevind het wat gebeur het. Ed McPherson, Scott se prokureur, het gesê Astroworld-organiseerders sou “absoluut” ŉ einde gebring het aan die konsert as dit van hulle verwag was. “Watter moontlike rede sou hulle kon hê om voort te gaan? Hulle kon dit stopgesit het as hulle wou.” Scott het die dag ná die konsert op Twitter gesê hy is “absoluut verpletter” deur die voorval. “My gebede gaan uit na die families wat beïnvloed is deur wat by Astroworld gebeur het. Die Houston-polisiedepartement het my volle ondersteuning terwyl hulle dié tragiese verlies van lewe ondersoek.” Die 30-jarige musikant is gebore Jacques Bermon Webster II en is vir agt Grammy-toekennings benoem. Hy het ook ŉ Billboard-musiektoekenning en ŉ Latin Grammy-toekenning ingeoes. Nadat sy album getiteld Astroworld in 2018 uitgereik is, het Scott die Astroworld-fees aangekondig – ŉ jaarlikse fees wat sou plaasvind oorkant die pad van die voormalige Six Flags Astroworld in Houston. Travis Scott is in ‘n verhouding met die miljardêr, Kylie Jenner. Sy is tans swanger met hulle tweede kind. (Foto: Jordan Strauss/Invision/AP) In 2019 het kunstenaars soos Post Malone, Lil Wayne en Young Thug tydens die fees opgetree. In 2020 is die fees weens die Covid-19-pandemie gekanselleer. Scott en die televisiepersoonlikheid en miljardêr Kylie Jenner is sedert April 2017 ŉ paartjie. Jenner het in Februarie 2018 geboorte geskenk aan hulle dogtertjie, Stormi. Hulle het vanjaar op 7 September onthul dat Jenner hul tweede kind verwag. Meer as die helfte van die families van die stormloopslagoffers het intussen Scott se aanbod om vir die oorledenes se begrafnisse te betaal, van die hand gewys. Maroela Media het vroeër berig minstens 60 regsgedinge is teen Scott en Drake aanhangig gemaak. Bykomende bron: Vulture.com